Kamenický, Ladislav, minister financií SR (2019-11-27):
Ďakujem pekne. Najprv by som zareagoval na ostré slová tuto pána poslanca, ktorý, ja som ešte nezažil, že by, že by tu vystúpil normálne, konštruktívne, ale iba, iba politicky a mnohé invektívy by si mohol odpustiť a poprosím ho, aby nabudúce nekričal, my počujeme všetci dobre. Nebudem sa vyjadrovať k tomu, čo ste hovorili. To, čo sa týka minimálneho dôchodku, je to téma, ktorá vznikla na pôde Národnej rady. Na pôde Národnej rady, sme parlamentná demokracia, môžte si vydiskutovať všetky veci. Ja by som privítal konštruktívnu debatu, a nie takéto osočovanie, ale je to na vás. Predmetom tohto, tejto rozpravy je skrátené legislatívne konanie, o ktorom, na ktoré ma teda vyzývali kolegovia, čiže ja sa vyjadrím momentálne k tomu. Budeme mať prvé a druhé čítanie k tomuto zákonu. Bavíme sa o tom, že..., áno, pán Pčolinský tu nie je, ale na jednej strane chápe si aj moju situáciu, to znamená, že ja som ako minister financií pol roka a ja skutočne nie som David Copperfield, aby som vyriešil úplne všetky problémy tohto sveta a ani všetky problémy, ktoré vyplývajú z toho, že sa poprijímajú nejaké zákony, ktoré, ktoré prijme Národná rada a na ktorých ministerstvo financií sa nijakým spôsobom nepodieľalo. Na rozdiel od môjho predchodcu, ktorého tu pán Heger vychválil, ktorý je môj dobrý priateľ, ale musím povedať, že moja pozícia je oveľa horšia, ako bola pozícia Petra Kažimíra ako ministra financií. Ak si spomínam, ja som tu bol sedem rokov, robil som podpredsedu finančného výboru, predsedu finančného výboru a pamätám si celkovú situáciu aj pri prijímaní rozpočtu. Ja som bol pri jednom predvolebnom rozpočte. To bolo v roku 2015, keď sa schvaľoval rozpočet na rok 2016, a jednoznačne tá situácia, ktorú mal môj predchodca, bola oveľa jednoduchšia, nakoľko sme vládli a bola tu vláda vlastne jednej strany. Dnes tu máme koalíciu a ten môj, moja pozícia je o to, o to komplikovanejšia. V politike platí, že, a mali sme o tom aj debatu minulý piatok, že všetky akademické návrhy, všetky akademické úvahy sú výborné, ale oveľa ťažšie je ich politicky presadiť. A za tým si stojím. Všetko na papieri vyzerá oveľa jednoduchšie. Takisto ja som zástanca toho, aby sme sa rozhodovali na základe faktov, analýz a podobne, ale, bohužiaľ, politická realita je taká, aká je, a ja, mojou úlohou je, aby som našiel niekedy kompromis a niekedy našiel podporu v Národnej rade a verte-neverte, pán poslanec Mihál, že vy keď tu budete raz ministrom, lebo ste strašne ambiciózny, tak ja vám to potom pripomeniem, keď tu budete, budete strihať ušami a rozprávať o tom, jak je všetko jednoduché, a že to zvládnete ľavou zadnou. Čo sa týka skráteného legislatívneho konania, bavili sme sa o tom, či hrozia veľké škody, alebo nehrozia. Ja sa vás opýtam, samozrejme, ja som sa dostal do situácie, kedy som musel hľadať zdroje, priznávam a budem sa s vami baviť otvorene, môžme tu z toho robiť politiku, nemusíme. Na jednej strane sú tu možnosti v tejto politickej situácii, v realite tesne pred voľbami, keď nikto vám tu nič neodsúhlasí, a chcete doručiť zodpovedný rozpočet, tak aby bol schválený v tejto Národnej rade. Keď bude z vás niekto po mne ministrom financií a bude v podobnej situácii, všetkým to pripomeniem. Zákon nám ukladá, zákon o rozpočtovej zodpovednosti, že musíme dodržať rozpočet, tá maximálna hranica je na tej úrovni 0,49 % HDP a stojím si za tým, že rozpočet bol zodpovedne zostavený tými istými ľuďmi, ktorí ho zostavovali aj v minulosti, a môžte sa sporiť o tom, že či to zostavili dobre, nedobre. Keď budete, ja ako, ja ako poslanec som videl tú situáciu, ako sa zostavuje rozpočet, úplne inými očami, ako to vidím dnes, a každý z vás, keď bude ministrom, tak to bude vidieť úplne ináč. A ja si vážim prácu môjho rozpočtového oddelenia, vedia, čo robia. A vy keď budete ministrami, aj vy, pán Mihál, tak sa budete spoliehať na tých ľudí, ktorí to vedia zostaviť. Ak si vy myslíte, že sám zostavíte rozpočet, tak to ste na veľkom omyle, vám to oznamujem. Môžte mi to ukázať. Na to potrebujete kvalitných ľudí. Ja som žiadnych ľudí z ministerstva nedával preč, nakoľko, viete, vymeniť človeka je najľahšie, ale musíte byť schopný niečo doručiť. A ja sa snažím niečo doručiť. Bavíme sa o takzvaných aj to, čo ste hovoril, pán poslanec Viskupič, že chceme dodržať aj určité pravidlá. Jedna vec sú pravidlá ECB alebo ECB dáva nejaké pripomienky, máme tu Európsku komisiu. Verte-neverte, ale ja chodím na ECOFIN-y a takisto na euroskupiny, bavím sa s tými, ktorí nás hodnotia, čo sa týka nášho rozpočtu, a bavil som sa aj tohto roku. Ja som povedal, budem komunikovať s Európskou komisiou, komunikoval som. Dostali sme nejaké hodnotenie. Áno, ja som také hodnotenie aj očakával. Neni tá situácia, nie je jednoduchá. Nachádzame sa v skupine 3, ktorá je, ktorú v podstate komisia rozdelila na také dve podskupiny, kde, kde my sme sa dostali do skupiny s Fínskom, Portugalskom a Slovinskom vzhľadom na to, že úroveň nášho zadlženia je hlboko pod 60 %, o tom sme sa bavili na výbore, a stále tvrdím, že naše verejné financie sú zdravé. Či nám hrozia hospodárske škody? No ja sa vás opýtam, ak, ak som chcel doručiť nejaký rozpočet, áno, a to sa bavíme o tom, že boli tu prijaté nejaké legislatívne opatrenia, ktoré boli mimo môj dosah, pokúšam sa nájsť politickú zhodu v niektorých príjmových otázkach. A poviem vám otvorene, je to veľmi ťažké, aby ste, aby ste tie príjmové opatrenia našli, lebo potrebujete zhodu v Národnej rade. Vy ste tí, ktorí rozhodujete o tom, či sa mne ľahšie žije, alebo nie. Ja mám určité páky, kde viem robiť napríklad viazanie výdavkov. A to som aj urobil. V tomto roku ja som zaviazal 215 mil. napriek tomu, že som asi päťkrát v médiách počul, že, že som to nespravil. Spravil som to. A spravil som to aj budúcoročnom rozpočte, nakoľko ja musím riešiť nejaké vybalansovanie. To znamená, musíte mať nejaké príjmy, výdavky a z toho vám vyjde rozpočet. To je jednoduchá matematika. Takže na to, aby som, áno, na to, aby som dosiahol, dosiahol, áno, aj, aj ten požadovaný, zákonom požadovaný rozpočet, tak som musel pristúpiť napríklad na výzvu koaličnej rady, ktorá ma vyzvala, aby som napríklad sa zaoberal aj bankovým odvodom. Ja vzhľadom na to, že napríklad, áno, opatrenie, napríklad na, na zvýšenie dane z tabaku, ktoré považujem za úplne, úplne triviálne, po ktorom siahne každá vláda, napriek tomu, že je také triviálne, mi neprešlo, tak hľadám iné opatrenia, ktoré sú, kde je, teda Národná rada je schopná prijať takéto príjmové opatrenia. To, čo hovoril pán poslanec Heger, pre mňa, poviem, viete, v čom hrozia veľké hospodárske škody, ja vám poviem, ak táto poslanecké snemovňa neprijme rozpočet na budúci rok. Budeme v rozpočtovom provizóriu a tu možno niekto si myslí, že je to super, hej. Ale hovoria to ľudia, ktorí nevedia, čo sa stane, keď bude rozpočtové provizórium. Môžme sa o tom pobaviť. A verte-neverte, máme tu, minister financií dostane nejaký balík, ktorý bude musieť rozsekať na 12 častí, a z tých 12, z tej dvanástiny nebude môcť nič presúvať z jedného, z jedného mesiaca na druhý. A potom keď budeme zrazu v situácii, že nebudeme vedieť vyplácať mzdy napríklad alebo niektoré iné veci napriek tomu, že ich musíme vyplácať, tak to bude problém pre slovenskú ekonomiku. Ďalšia vec, že skrátené legislatívne konanie. No toto je posledná schôdza Národnej rady, ak teda žiadna iná nebude, a ak chcem, ak chceme na tejto schôdzi schváliť rozpočet, tak musíme toto príjmové opatrenie schváliť. Áno. Bez toho to proste nejde. Ja nemôžem pustiť rozpočet, dokedy som nevykompenzoval niektoré tie veci, ktoré sa udiali v Národnej rade. To robím. A vysvetľoval som to na finančnom výbore, myslím, dosť dopodrobna. Nebudem to tu znova opakovať. Čo sa týka toho, boli tu otázky, čo sa týka napríklad bánk, a ako ich to postihne, finančný, finančný sektor celý. Ja na jednej strane vysvetlím najprv jednu vec, pán poslanec Viskupič. Hovorili sme tu o tom, že Európska centrálna banka nám poslala list, vidím, že ste veľmi dobre informovaný, nakoľko ten list prišiel tuším včera, a chcela analýzu na jednej strane a na druhej strane, aby toto opatrenie nebolo trvalé, trvalého charakteru. My sme si analýzu, máme nejakú základnú analýzu, ona chce hĺbkovú, ale to, na to, bohužiaľ, nie je čas a hĺbkovú analýzu môžme urobiť, ale, ale poviem otvorene, keď si zoberieme ziskovosť bánk, a to hovorím už vrátane odvodu, nám stále rastie, a to sú proste pevné dáta, zo 700 mil. eur, kde je 700 mil. eur predpokladaný zisk bánk na tento rok, tak po dopade na banky, hovoríme o tých 144 mil. eur, banky by mali sa stále pohybovať v ziskovosti nad 0,5 mld. eur. Tá situácia sa môže zmeniť, samozrejme. Ja neviem, nikto nemá čarovnú guľu. Ale takisto aj táto poslanecká snemovňa vždycky, vždy vedela reagovať na niektoré veci, ktoré bolo treba riešiť. A ja momentálne riešim aj bankový odvod, ale aj rozpočet. A bolo veľa otázok, že použijete to na to a na to. Nie. Peniaze z bankového odvodu pôjdu do štátnych finančných aktív. Samozrejme, vytvára sa určitý fiškálny priestor na to, aby ja som mohol dosiahnuť deficit na 0,49 % HDP. To priznávam, ale to je úplne normálne. To každý minister financií vie a bude robiť takéto opatrenia. Ale môžem ubezpečiť, že tie peniaze skončia tam, kde majú. Bavíme sa o poplatkoch, že či zasiahnu poplatky obyvateľov. Tu je viacero variant. Samozrejme, vy ešte ako Národná rada máte priestor na to, aby ste tento zákon celkovo upravili. A musíme hov..., musím povedať zopár vecí. Jedna, jedna vec, že klienti majú možnosť si presunúť niektoré teda svoje účty z jednej banky do druhej a banky sú povinné to urobiť zadarmo, čiže ak sa im v niektorej banke nepáči, je tu konkurenčný boj, tak môžu zvoliť banku, ktorá má nižšie poplatky. Bavme sa o štandardnom účte napríklad, ktorý je pre nízkopríjmové skupiny zdarma, alebo teda ten základný účet, ten je zdarma. A ten štandardný je tuším za tri eurá a má veľké množstvo služieb, čiže je, mal by byť dostatočný pre tých ľudí, ktorí sa chcú vyhnúť bankovým poplatkom. A čo sa týka poplatkov bánk. Ja som sa na to pozeral. A, samozrejme, tá konkurencia. Ale pozeral som sa na poplatky. A ja som bol zhrozený, ako sa niektoré poplatky v bankách zvýšili. Neviem, či ste si to niekto pozerali. A ja som počul debatu aj v televízii, že banky to robia preto, aby si všetci robili všetko elektronicky. Ten nárast bol medzi 20 až 230 %, že aby si klienti robili všetko elektronicky. No nie je tomu tak. Pán Viskupič, pozrite sa, koľko zaplatíte za to, že si elektronicky zmeníte svoj PIN kód, napríklad na karte. Viete, koľko zaplatíte? Desať eur. Bavíme sa o zvýšení, o bezpečnosti pre klientov, aby niekto sa im nenabúral do ich, do ich, do ich kont. Za toto prečo by mali ľudia platiť? Však toto by mala byť základná vymoženosť každej banky, ktorú povedal, alebo služba, ktorú poskytuje tým svojim klientom. Keď si chcete zmeniť limit na vašej kreditnej karte, zaplatíte 5 eur. Kedysi to bolo zdarma. A je to elektronická služba. To neni žiadna, že musíte ísť na pobočku a urobiť si to. Čiže banky by sa mali tiež zamyslieť nad tým, akú majú poplatkovú politiku a čo robia voči klientom. Ešte čo sa týka tej trvalosti, alebo že by mal existovať donekonečna, jak sme tu počuli. Poviem otvorene, urobili sa v tejto Národnej rade zákony, ktoré majú tzv. štrukturálny charakter, to znamená trvalý. A verte-neverte, keď ja komunikujem s Európskou komisiou a bavím sa s nimi o tom, že aké opatrenia, lebo oni očakávajú od vás nejaké opatrenia, aby ste doručili na to, aby, aby hodnotili váš rozpočet, tak ja ako minister financií musím doručiť takisto štrukturálne opatrenie. Ja som ho doručil, alebo teda chcem ho doručiť. Samozrejme, ja neviem, čo sa tu udeje v tejto Národnej rade. Ale zas je to, opäť je to niečo, čo je mimo, mimo dosahu ministra. Ale ja, jak sa povie, budem, ja, ja nebudem tu lavírovať v tom, čo som sľúbil, ja si svoje, svoje slovo vážim a ja som Komisii sľúbil, že, že to opatrenie, ktoré navrhnem, bude trvalého charakteru, čiže štrukturálneho charakteru. A to som aj urobil. Čo urobíte vy tu, v Národnej rade, to ja neviem. To už je vo vašich rukách. Čo sa týka ECB-čky, tu sú dve rozdielne požiadavky. Komisia od vás chce trvalé opatrenia. ECB-čka chce, aby sa to niekedy ukončilo. Opäť hovorím, možno tu nájdete riešenia, ako túto dilemu vyriešiť, ale je to vo vašich rukách. Toľko by som asi na úvod k tomu, čo sa ideme baviť aj v prvom čítaní. Ja, ja pevne verím, že táto debata bude konštruktívna, že tu nebudeme po sebe kričať, že budeme sa baviť na základe faktov. Ďakujem pekne.